На **20 февруари 2025 г. от 17:00 ч. в Огледалната зала на СУ „Св. Климент Охридски“** ще се състои **премиерата на филма „Дрога. В капана на зависимостта“.**

Той е създаден по инициатива на Местната комисия за борба срещу противообществените прояви на малолетни и непълнолетни (МКБППМН) към СО – район „Слатина“ и е част от дългосрочната ни ангажираност към превенцията и подкрепата на уязвимите групи, децата и младежите, изправени пред предизвикателствата на зависимостите.

В документалния филм са представени истински разкази на хора, които са се сблъскали с наркотиците, както и професионални мнения на психиатър, психолог, експерти от Агенция „Митници“ и Факултета по педагогика на Софийски университет „Св. Климент Охридски“, които осветляват трудния път за излизане от капана на наркотичната зависимост.

Този филм е само първата стъпка от по-широка информационна кампания, насочена към проблемните аспекти от живота на подрастващите, сред които агресия, хазарт, дигитални зависимости, хранителни разстройства и други. Вярваме, че ефективната превенция изисква обединени усилия и затова отправяме покана за партньорство към другите Местни комисии за борба срещу противообществените прояви на малолетни и непълнолетни към СО, както и към водещите институции, ангажирани с тези въпроси.

На събитието ще присъстват кметът на столичния район „Слатина“ Георги Илиев, участниците във филма и екипът, който го е създал. На премиерата са поканени кметът на София Васил Терзиев, зам.- кметовете на София Благородна Здравкова и Надежда Бачева, председателят на СОС Цветомир Петров, ректорът на СУ „Св. Климент Охридски“ проф. д-р Георги Вълчев, деканът на Факултета по педагогика доц. Ваня Божилова както и представители на заинтересованите институции и експерти.